अगर आपके पापा की उम्र 50 साल या ज्यादा है और दिल की बीमारी के रिस्क फैक्टर (फैमिली हिस्ट्री, स्मोकिंग करना, ज्यादा शराब पीना, ज्यादा वजन, डायबीटीज, एक्सरसाइज न करना आदि) नहीं हैं तो भी इस उम्र में आकर साल में एक बार उनके ब्लड प्रेशर, कॉलेस्ट्रॉल और हार्ट की जांच कराएं। अगर कोई बीमारी निकलती है तो डॉक्टर की सलाह के अनुसार आगे टेस्ट कराएं। अमूमन अगर रिस्क फैक्टर होते हैं तो 30 साल की उम्र से ही चेकअप कराना जरूरी होता है। ब्लड प्रेशर की जांच आमतौर पर 80-100 रुपए, लिपिड प्रोफाइल 500-800 रुपए और ईसीजी 200-400 रुपए में हो जाता है। आप यह भी देखें कि पापा का बीपी 120/80 या इससे कुछ कम हो। ब्लड प्रेशर ज्यादा हो तो दिल के लिए काफी खतरा है। इसी तरह, कॉलेस्ट्रॉल 200 या इससे कम रहना चाहिए। इसमें भी LDL यानी बैड कॉलेस्ट्रॉल 130 से कम रहना चाहिए। वैसे, दिल सेहतमंद है या नहीं, इसका मोटा-मोटा अनुमान खुद भी लगाया जा सकता है। अगर रोजाना 3 से 4 किलोमीटर तेज कदमों से चलने पर सांस नहीं उखड़ती या सीने में दर्द नहीं होता तो मान सकते हैं कि दिल की सेहत दुरुस्त है।